KOMISSION PÄÄTÖS,

tehty 28 päivänä heinäkuuta 1993,

neuvoston asetuksen (ETY) N:o 339/93 8 artiklassa säädetystä tuoteluettelosta (93/583/ETY)

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon kolmansista maista tuotavien tuotteiden tuoteturvallisuutta koskevien säännösten mukaisuuden tarkastamisesta 8 päivänä helmikuuta 1993 annetun neuvoston asetuksen (ETY) N:o 339/93(1) ja erityisesti sen 8 artiklan,

sekä katsoo, että

asetuksessa (ETY) N:o 339/93 säädetään, että komissio laatii mainitun asetuksen 9 artiklassa tarkoitettua menettelyä noudattaen luettelon tuotteista, joita erityisesti tarkoitetaan sen 2 artiklan toisessa luetelmakohdassa,

tämä luettelo on laadittava ja sitä on päivitettävä saatujen kokemusten ja/tai tuoteturvallisuutta koskevien sääntöjen perusteella yhteisön lainsäädännön rajoissa,

edellä tarkoitettuun asetukseen liittyvistä esivalmistelutöistä ja tarkastusten lopettamisesta sisäisillä rajoilla seuraa, että jäsenvaltiot kiinnittävät erityistä huomiota leluihin, lääkkeisiin ja elintarvikkeisiin tuoteturvallisuutta koskevien säännösten yhdenmukaisuutta koskevien tarkastusten yhteydessä,

lelut ovat nimittäin tuotteita, jotka on tarkoitettu erityisen vahinkoalttiille kuluttajaryhmälle, joka, ottaen huomioon lasten tavanomaisen käyttäytymisen, ei noudata aikuiselle kuluttajalle ominaista 'keskimääräistä varovaisuutta`,

lääkkeet ja elintarvikkeet muodostavat lisäksi ne kaksi tuoteryhmää, joiden kulutus vaikuttaa suorimmin käyttäjiensä terveyteen,

tämän vuoksi on tarpeen sisällyttää lelut, lääkkeet ja elintarvikkeet asetuksen (ETY) N:o 339/93 2 artiklan toisessa luetelmakohdassa erityisesti tarkoitettujen tuotteiden luetteloon, ja

tässä päätöksessä määrätyt toimenpiteet ovat mainitun asetuksen 9 artiklassa tarkoitetun komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Asetuksen (ETY) N:o 339/93 2 artiklan toisessa luetelmakohdassa erityisesti tarkoitettujen tuotteiden luetteloon kuuluvat seuraavat tuoteryhmät:

- lelut,

- ihmisille tarkoitetut lääkkeet,

- eläinlääkkeet,

- elintarvikkeet,

sellaisina kuin näitä ryhmiä tarkoitetaan yhteisön lainsäädännössä, jonka pääasiallisesti asiaa koskevat säännökset annetaan tiedoksi tämän päätöksen liitteessä.

2 artikla

Jäsenvaltioiden on annettava komissiolle tiedoksi tämän päätöksen mukaisesti annetut säännökset yhden kuukauden kuluessa ilmoituksen tekopäivästä.

Komissio antaa nämä säännökset tiedoksi muille jäsenvaltioille.

3 artikla

Tämä päätös on osoitettu kaikille jäsenvaltioille.

Tehty Brysselissä 28 päivänä heinäkuuta 1993.

Komission puolesta

Raniero VANNI D'ARCHIRAFI

Komission jäsen

(1) EVYL N:o L 40, 17.2.1993, s. 1

LIITE

YHTEISÖN LAINSÄÄDÄNTÖ, JOHON VIITATAAN 1 ARTIKLASSA

Lelut: neuvoston direktiivi 88/378/ETY(1)Pääkohdat

Tässä päätöksessä tarkoitetut lelut määritellään lelujen turvallisuutta koskevan jäsenvaltioiden lainsäädännön lähentämisestä annetun direktiivin 88/378/ETY 1 artiklassa; tämän direktiivin liitteessä I luetellaan tuotteet, joita ei pidetä leluina mainitun direktiivin tarkoittamassa merkityksessä.

Yhteisön lainsäädännössä säädetään erityisesti, että CE-merkintä on kiinnitettävä leluihin tai niiden pakkaukseen direktiivin 88/378/ETY 11 artiklassa esitettyjä sääntöjä noudattaen.

Koska direktiivi 88/378/ETY koskee sellaisenaan markkinoille saatettavia leluja, CE-merkintävaatimus koskee ainoastaan:

- valmiita tuotteita,

- joiden yksittäispakkaustapa (pakkaus, merkintä, etiketti) saattaa antaa käsityksen, että ne on tarkoitettu saatettaviksi markkinoille ilman muunlaista käsittelyä.

Lääkkeet: neuvoston direktiivit 75/319/ETY(2) ja 81/851/ETY(3)Pääkohdat

Ihmisille tarkoitettujen lääkkeiden osalta muutetun direktiivin 75/319/ETY 16 artiklassa säädetään erityisesti, että "jäsenvaltioiden on toteutettava kaikki tarpeelliset toimenpiteet sen varmistamiseksi, että lääkkeiden valmistamiseksi tarvitaan lupa..." ja lisäksi, että tämä lupa "edellytetään myös kolmansista maista jäsenvaltioon tapahtuvaa tuontia varten".

Muutetun direktiivin 81/851/ETY 24 artiklassa säädetään samanlaisista säännöksistä eläinlääkkeitä varten.

Edellä tarkoitettujen lupien myöntäminen liittyy valmistajan ja/tai maahantuojan kykyyn ja velvollisuuteen tehdä joukko tuontituotteiden markkinoille saattamista koskevien säännösten mukaisuutta koskevia analyysejä.

Koska tämä lupajärjestelmä edellyttää, että tuontilääkkeet analysoidaan järjestelmällisesti, tulliviranomaiset voivat yleensä rajoittaa näitä tuotteita koskevan tarkastuksensa siihen, että he tarkastavat mainitun luvan olemassaolon (edellä tarkoitettujen direktiivien 75/319/ETY ja 81/851/ETY merkityksessä).

Elintarvikkeet: neuvoston direktiivi 79/112/ETY(4)Pääkohdat

Muutetun direktiivin 79/112/ETY elintarvikkeiden merkintöjä, esillepanoa ja mainontaa koskevassa 11 artiklassa säädetään erityisesti, että kuluttajalle tarkoitettujen valmiiksi pakattujen, mutta ennen kuluttajalle myyntiä kaupan pidettyjen tai suurtalouksille (ravintoloille, sairaaloille,...) tarkoitettujen elintarvikkeiden päällyskääreessä on oltava vähintään 3 artiklan 1 kohdan 1, 4 ja 6 alakohdissa, ja tarvittaessa 9 a artiklassa, säädetyt merkinnät. Tällaisia pakollisia merkintöjä ovat: tuotteen nimi, vähimmäissäilyvyysaika tai hyvin helposti pilaantuvista elintarvikkeista "parasta ennen" -päivämäärä, säilytysohje sekä valmistajan, pakkaajan tai yhteisöön sijoittautuneen myyjän nimi tai toiminimi ja osoite.

Muut direktiivissä 79/112/ETY säädetyt merkinnät on oltava ainoastaan elintarvikkeisiin liittyvissä kaupallisissa asiakirjoissa, jotka ovat joko elintarvikkeiden mukana tai jotka lähetetään ennen tavarantoimitusta tai samanaikaisesti sen kanssa.

Nämä tuotteen nimeen, päivämääriin ja valmistajan, pakkaajan tai yhteisöön sijoittautuneen myyjän nimeen tai toiminimeen ja osoitteeseen liittyvät vähimmäismerkinnät ovat välttämättömiä sen takaamiseksi, että kuluttajalle myytäväksi saatetun tuotteen merkinnät ovat kuluttajansuojaa ja kuluttajan tiedonsaantia koskevan direktiivin 79/112/ETY mukaiset.

Näiden pakollisten merkintöjen puuttumista koskevista, tulliviranomaisten suorittamista tarkastuksista voidaan tehdä yhteenveto seuraavasti:

- otetaan huomioon direktiivin 79/112/ETY säännökset erityisesti mitä tulee tuotteen nimeen, päivämääriin, ja kaupan pitämisestä vastaavan henkilön nimi- ja osoitetietoihin ja siinä säädetyt poikkeukset (esimerkiksi 9 artiklan 6 kohdassa säädetty päivämäärän merkitsemistä koskeva erivapaus),

- ainoastaan kuluttajalle tarkoitetun valmiiksi pakatun tuotteen tarkastus (kun muistetaan, että "valmiiksi pakatussa elintarvikkeessa" 1 artiklan 3 kohdan b alakohdan määritelmän antamassa merkityksessä ei tarvitse olla kaikkia direktiivissä 79/112/ETY säädettyjä merkintöjä, jos edellä mainitut pakolliset vähimmäismerkinnät ilmenevät päällyskääreestä).

(1) EYVL N:o L 187, 16.7.1988, s. 1

(2) EYVL N:o L 147, 9.6.1975, s. 13

(3) EYVL N:o L 317, 6.11.1981, s. 1

(4) EYVL N:o L 33, 8.2.1979, s. 1